BTS แจงพนักงาน สนง.ใหญ่ ติดโควิด! ยันไม่เกี่ยวบริการเดินรถไฟฟ้า
BTS แจงพนักงาน สนง.ใหญ่ ติดโควิด! ยันไม่เกี่ยวบริการเดินรถไฟฟ้า
7 ม.ค. 2564

ผู้สื่อข่าวรายงานว่า บมจ.ระบบขนส่งมวลชนกรุงเทพ (BTSC) ออกประกาศของบริษัท เรื่อง พบพนักงานติดเชื้อไวรัสโคโรนา 2019(COVID-19) ภายในอาคารสำนักงานใหญ่
โดยระบุความว่า เมื่อวันที่ 7 ม.ค. 2564 บริษัทตรวจพบว่าพนักงานจำนวน 1 ราย ที่ปฏิบัติงานภายในอาคารสำนักงานใหญ่ บริเวณชั้น 2 ติดเชื้อไวรัสโคโรนา 2019 (COVID-19) เพื่อเป็นการป้องกัน และควบคุมการแพร่ระบาดของเชื้อไวรัสดังกล่าว ฝ่ายอาคารได้ดำเนินการตามมาตรการป้องกัน และควบคุมการแพร่ระบาดขั้นสูงสุด
โดยปิดพื้นที่การทำงานชั้นดังกล่าวทันที เพื่อทำความสะอาด ฉีดพ่นน้ำยาฆ่าเชื้อโรค และพื้นที่ส่วนกลาง รวมถึงจุดสัมผัสสาธารณะทั้งหมดทันที เพื่อยับยั้งการแพร่ระบาดของเชื้อไวรัส ตามมาตรการป้องกันโรคตามที่ทางกรมควบคุมโรค กระทรวงสาธารณสุขกำหนด
สำหรับไทม์ไลน์ของผู้ติดเชื้อ
29 ธ.ค. 2563 ไปทานข้าวกับเพื่อน ๆ ที่ร้านตำนัว
30 ธ.ค. 2563 เดินทางมาทำงานตามปกติ โดยรถยนต์ส่วนตัว (ผ่านจุดคัดกรอง ตรวจวัดอุณหภูมิ) โดยสวมหน้ากากอนามัยระหว่างปฏิบัติงาน
31 ธ.ค. 2563 – 3 ม.ค. 2564 หยุดปีใหม่
4 ม.ค. 2564 เดินทางมาทำงานตามปกติ โดยรถยนต์ส่วนตัว (ผ่านจุดคัดกรองตรวจวัดอุณหภูมิ)
5 ม.ค. 2564 เดินทางมาทำงานตามปกติ โดยรถยนต์ส่วนตัว (ผ่านจุดคัดกรอง ตรวจวัดอุณหภูมิ) ทราบข่าวเจ้าของร้านเมมโมรีผับ สุขุมวิท105 ย่านบางนา ติดโควิด–19 ซึ่งเป็นเจ้าของเดียวกันกับร้านตำนัว จึงขอหยุดงานเพื่อไปพบแพทย์
5 ม.ค. 2564 เดินทางออกจากบริษัทฯ เวลา 16.00 น. แพทย์แจ้งเบื้องต้นว่าอาจเป็นไซนัส และนัดตรวจเพิ่มเติมในวันรุ่งขึ้น
6 ม.ค. 2564 พบแพทย์เวลา 13.00 น. และตรวจโควิด-19 ที่ ร.พ. ศิครินทร์
7 ม.ค. 2564 ได้รับผลตรวจพบเชื้อโควิด-19 เวลา 15.00 น. บริษัทฯ ปิดทำความสะอาดอาคารสำนักงานใหญ่ทันที
ทั้งนี้ บริษัทได้ปฏิบัติตามมาตรการป้องกันโรคอย่างเคร่งครัด เพื่อความปลอดภัยของพนักงาน และผู้โดยสารทุกท่านเป็นสำคัญรวมถึงให้พนักงานกลุ่มเสี่ยง ไปรับการตรวจหาเชื้อไวรัส (Swab test) ทันที และทำการกักกันตัวเองไว้สังเกตอาการในที่พักเป็นเวลา 14 วัน หรือตามคำแนะนำของแพทย์ เพื่อสังเกตอาการและเฝ้าระวังอย่างใกล้ชิดและบริษัทฯ ขอแจ้งว่า พนักงานคนดังกล่าว ไม่ได้มีส่วนทำงานที่เกี่ยวข้องกับการให้บริการการเดินรถไฟฟ้าแต่อย่างใดBTSC ขอให้ทุกท่านมั่นใจว่าได้ปฏิบัติตามแนวทางป้องกัน โควิด-19 ของกรมควบคุมโรค กระทรวงสาธารณสุขอย่างเคร่งครัด เพื่อความปลอดภัยของทุกท่าน


 
 